Clemens episcopus .... dilectis filiis magistro et universis prioribus ac vices priorum gerentibus ordinis fratrum Predicatorum salutem. Licet ad hoc fratrum vestri ordinis pia desudet intentio, ut ab eis in hiis, que faciunt, prudenter et provide procedatur, per hoc et sue religioni proficere et Dei cupientes Ecclesiam honorare, tamen aliquando ex conditionis humane fragilitate contingit, quod quidam ex ipsis in casibus excedunt [Fol. 37 v°], pro quibus excommunicationis vel interdicti aut suspensionis incurrunt sententias a jure, et hujusmodi sententiis innodati aut in locis suppositis ecclesiastico interdicto, divina officia celebrantes vel suscipientes ordines sic ligati, notam irregularitatis incurrunt quare a nobis supplicatione humili postulastis, ut cum viri contemplationi dediti sint in religionis favorem a discursibus cohibendi ac propter viarum pericula eisdem fratribus ad nostram et diocesarium presentiam impediatur accessus, providere super hoc de benignitate solita curaremus. Nos itaque pie volentes, quod pia devotio in hiis, que digne possumus, sedem apostolicam reperisse gaudeat gratiosam, ut singuli vestrum in provinciis, conventibus et locis sibi commissis, predictis fratribus, constitutis ibidem et aliis fratribus ejusdem ordinis interdum ad eos declinantibus undecumque, absolutione ac dispensatione indigentibus, sive priusquam ordinem intraverint sive postea in casibus excesserint memoratis, impertiri valeatis absolutionis excesserint memoratis, impertiri valeatis absolutionis beneficium et dispensari cum eis, vobis auctoritate presentium concedimus facultatem, nisi adeo gravis fuerit et enormis excessus quod merito sint ad sedem apostolicam destinandi. Nulli ergo .... omnino .... si quis autem ..... [Fol. 38] – Datum Perusii, V idus maii, pontificatus nostri. – anno primo.